作者:司空曙
標題:奉和常舍人晚秋集賢院即事寄徐薛二侍郎
內容:藹藹鳳凰宮，蘭臺玉署通。夜霜凝樹羽，朝日照相風。官附三臺貴，儒開百氏宗。司言陳禹命，侍講發堯聰。香卷青編內，鉛分綠字中。綴簽從太史，鏘佩揖群公。池接天泉碧，林交禦果紅。寒龜登故葉，秋蝶戀疏叢。顏謝徵文並，鐘裴直事同。離群驚海鶴，屬思怨江楓。地遠姑蘇外，山長越絕東。慚當哲匠後，下曲本難工。